ŉ Luukse bus vir dié wat nie wil bus ryDie Kia Grand Sedona is nie sommer enige bussie nie. (Foto: Verskaf) Party mense gee baie om watter tipe voertuig hulle ry. Daar is byvoorbeeld mense wat geensins ŉ sedan wil ry nie, óf mense wat glad nie ŉ sportnutsvoertuig wil ry nie. Ek het drie kinders en begeer ŉ bussie met ŉ seer hart. Party mense wat wel ŉ bus nodig het, wil net nie een ry nie. Dis óf te groot óf te lelik. Kia het wel vir daardie mense ŉ oplossing – die Kia Grand Sedona. Die beste manier om die Sedona op te som is om aan die Amerikaanse “minivan” te dink. Gewoonlik is daar skuifdeure, heelwat sitplekke en ŉ laer profiel as ŉ bus. Die resep kan nogal aardige resultate oplewer, maar dis beslis nie die geval met die Grand Sedona nie. Die Kia Grand Sedona se kajuit is voorwaar gemaklik. (Foto: Verskaf) Kia se ontwerpers het regtigwaar ŉ mooi gesinsbus geteken. Die buiteproporsies is netjies, soveel só dat die bussie skoon luuks lyk. Die buitekant is wel nie waar die belangrike dele lê nie. Dis aan die binneruim. Daar is uiters handige sitplek vir sewe. Twee voor, twee in die tweede ry en drie heel agter. Die eerste twee rye is individuele sitplekke met armleunings en al. Die derde ry is soort van ŉ bank‑tipe sitplek. Daar is dubbelsone klimaatbeheer en leerbekleedsel om die kroos gemaklik te hou. ŉ Magdom lugsakke hou hulle almal veilig indien daar ŉ botsing is. ABS, EBD en blindekolwaarskuwing is hulpmiddels om ŉ botsing te vermy. Verder is die kajuit voorwaar gemaklik. Die Grand Sedona het slegs een enjin‑ratkas‑kombinasie, Kia se puik 2.2‑viersilinderturbodieselenjin wat 147 kW en 440 Nm bied. Dáái enjin saam met Kia se nuwe 8-spoed‑ outomatiese ratkas is ŉ resep vir seepgladde ratwisselings en goeie brandstofverbruik. Ons het maklik 7,7 ℓ/100 km behaal. Vir ŉ voertuig van dié grootte en gewig is dit werklik ŉ prestasie. Leerbekleedsel om die kroos gemaklik te hou in die Kia Grand Sedona. (Foto: Verskaf) Die ritgehalte is ŉ aangename verrassing. Die vering is soepel genoeg sodat die Sedona rustig oor hobbels ry, maar nie té slap sodat daar wilde bakrol is nie. Padhouvermoë is heel goed as ŉ mens in gedagte hou dat jy nie soos ŉ maniak gaan jaag met jou gesin in die bus nie. Die Grand Sedona is ŉ lieflike gesinsvoertuig. Die enjin‑ratkas‑kombinasie maak van hom ŉ lieflike toermotor. Al is voorwielaandrywing nie ideaal vir sleep nie, sal die Grand Sedona wel ŉ hond uit ŉ bos uit sleep. Ek kan aan geen rede dink hoekom ŉ mens nié die Kia Grand Sedona sou koop indien jy in die mark is vir só ŉ tipe voertuig nie. Die reeks lyk só: *Die 11-sitplek Grand Sedona is slegs op bestelling beskikbaar en het ŉ wagperiode van vier maande. Die reeks word gedek deur Kia se markleidende 5 jaar/onbeperkte km‑waarborg en 5 jaar/100 000 km‑diensplan en padbystand. Die kompetisie lyk só: Elkeen van dié mededingers bied iets uniek. Nie een is werklik ŉ direkte mededinger vir die Sedona nie, want almal is busse, nie MPV’s nie. Die Ford se prys is ongeëwenaar. Die H1 bied die meeste sitplekke en die Volkswagen die beste sleepkapasiteit. Jou behoeftes sal jou in ŉ spesifieke rigting stuur. Gaan toetsbestuur almal, die Kia sal jou wel verras.